
S'ensuyt la vie de madame saincte Bauptheur, royne de France.

Benoist soit Nostre Seigneur qui veult tous hommes saulver et
que ung chacung vienne a cougnoissance de verité. Son non doibt estre
glorifié et magniffié en toutes chosesquant des petilz il
faict grans ainssi come nous congnoissons en ceste venerable dame
madame saincte Bauptheur de laquelle nous celebrons au jour d'uy la
feste en grant exultacion.

Ceste dame descendit du noble sang des ductz de Saxone. Ung jour
ainssi qu'elle fuct saillye de la cité et que elle ce spacioit au pres de la
mer, les Sarrazins d'oultre mer la prindrent et la menerent aulx partiez
de Sirie, mais aprés aulcung temps fuct racheptee a force d'argent et
ramenee en France par le gouverneur du palays imperial nommé
Archenoald, ou elle ce maintint cy honnestement que elle plaisoit tant
audict prince que a tous ses mynistres. Elle estoit debonnayre de
courage, humble, sage, pudicque, sobre, ne voullant mal a nul.

Elle n'estoit pas legiere en parolle ne presumptueuse, mais
moderoittoutes sez oeuvres par honneste engin
demonstrant bien en toutes choses estre descendue de la noble lignee
royalle, car elle estoit fille de Florida, roy de Colongne. Elle estoit
belle a merveilles, ayant tousjours le visaige joyeulx, pesante et grave
en cheminant. Elle fuct cy agreable au devantdict prince par ses bonnes
oeuvres que il l'ayma plus et prisa que toutes lez aultres gentilz fames
qui estoient entour luy. Pourquoy il luy establit que chacune nuyt,
quant il se coucheroit, elle le servit de vin, ce qu'elle fict moult
proprement come tres honneste bouteilliere, de laquelle dignité ne s'en
esleva nullement mais plus en fuct humble, obediante et amyable a
toutes ses compaignes. Elle portoit a toutes ses esneez telle reverance
que elle mesme lez deschosoitet nectoyoit leurs soulliers a
ces mains et leur aportoyt de l'eaue et leur lavoit leurs piedz et
nectoyoit leurs robes et tout ce faisoit de bon coeur sans murmure.

Par sa noble conversacion toutes ses compaignes la louoyent et
aymoient et tant acreut sa bonne renommee que, quant la femme du
devantdict Archenoald fuct trespacee de ce ciecle, il voullut joindre a
luy l'honneste vierge Bauptheur par mariage. Laquelle, enlumynee de
la grace divine, ce retira sougneusement de ces regardz et ce cacha
secrettement come saige pucelle en ung anglet de la maison et mist sur
elle de vielz drappeaulx tellement que nul n'ust cuydé que aulcung ce
peust la reposer. Et puis par aulcungs ans s'en alla en ung armytage,
car come prudentevierge fuyoit les vainctz honneurs et
aymoyt humilité et chasteté et desiroit tousjours eschever humain delict
ad ce que servit parvenir a son espoulx celeste. Et elle quise ne fut
trouvee jusquez ad ce que une aultre fut conjoincte audict prince par
mariage. On peult croyre que tout ce fut faict par la voulenté divine
qui vouloit qu'elle qui avoit eschevé les nopces du prince print en
mariage Clovys, filz du bon roy Dangobert, ad ce que de celle qui
estoit extraicte de royalle lignee que royalle lignee en yssit.

Elle obtint si grant grace de Dieu que nul n'avoit riens affaire a
elle qui ne l'aymast de tout son coeur. Elle obeyssoit au roy come a son
seigneur, aulx princes ce monstroit comme mere, aulx prebstres come
fille,aux jeunes et adolescens come piteuse norrice. Elle
estoit amyable a tous en aymant les prebstres come sez peres, lez
moynes come sez freres, lez povres come ses domestiques, lez pelerins
come sez enfant pensant que elle mesmes avoyt esté estrange. Elle
soustenoit lez veufves et orphelins et aydoit a tous indigens. Elle portoit
honneur aulx princes et obtemperoit voulentiers a leur conseil. Et
tousjours estoit en prieres vers le roy pour lez eglises et pour lez
povres, car, combien qu'elle fut en habit seculier, desiroit de tout son
coeur servir a Dieu. Et ce recommandoit continuellement avecquez
lermes a Jhesu Crist, roy celeste, lequel selon sa foy et devocion luy
bailla ung sainct abbé, nommé Genesius, pour luy ayder a parfaire ce
que avoit consceuen sa pancee, lequel estoit demourant en
la court, puys aprés fut ordonné evesque de Lyon. Par lez mains de ce
sainct abbé paissoit lez povres, vestoit de vestemens lez nudz et
ordonnoit sougneusement de ensepvelir lez mors. Elle envoyoit par
yceluy aux abbayez de religieulx et vierges sacreez grant cantité d'or et
d'argent.

Advint que le roy Clovys et la royne furent tant ensemble qu'ilz
eurent deulx enfans. Si vint en voulenté au roy d'aller en pelerinage en
la terre d'oultre mer et cela sa pancee a la royne tant que elle mesmes
s'aparceut qu'il estoit tourmenté en son coeur d'aulcune chose secrette
qu'elle ne savoit. Advint ung jour qu'elle ce mist a le arresonner par
telles parolles :« Tres cher amy, avez vous point ouy une parolle que
saige Salon dict quetant que le coeur de l'espoulx se fie en
sa loyalle espouse, de tant sera plus ayse, ne de riens n'aura souffrette.
Sire, vous me deussiez avoir piessa descouvert la chose dont je vous
voix si pensif et si tourmenté en vostre coeur. Tres cher sire,
descouvrés le moy tout surement, car sachés certaynement que, ce c'est
bien, je le parferay et y adjouteray a mon povoir aulcune chose de
bonté. »Quant le debonnayre roy Clovys eust ouy le bon
admonnestement de la saincte royne, en eut grant joye en son coeur et
luy descouvrit tout en apart le proposement du devantdit pelerinage et
quant il eut tout descouvert son conseil, elle tendit lez mains vers le ciel
et dict :« Sire Dieu, vostre non soit benoist. Ceulx et celles qui ont
bone esperance en vous et perceverent viennent a
perfection. Sire, vous plaise par vostre misericorde octroyer a vostre
serviteur perseverance en son bon propoz et qu'il puisse mectre en
effect ce qu'il a encommencé en sa pancee. »

Ne demoura guieres aprés ses choses que le roy par le conseil de
la saincte royne sa fame fist assembler tous lez princes et lez barons de
sa terre pour disposer au regime et gouvernement du royaulme de
France tant qu'il fust revenu de son pelerinage. Lez barons regarderent
et considererent la fragilité de humaine nature et doubtoient moult qu'il
ne revint jamés et vindrent tous ensamble au roy et luy prierent moult
doulcement qu'il couronnast sonaisné filz a roy affin qu'il
gardast la terre et le royaulme par le bon conseil de la royne sa mere.
Le roy vit bien que tout le commung consentement estoit ad ce accordé,
si en fit toute leur voulenté a leur priere, puys ne demoura guieres
qu'il ne ce mist en la voye et entreprint le hault pelerinage qu'il avoit
tant desiré. Quant la royne eust son tres cher seigneur convoyé et prins
congé de luy en plorant, elle recommanda a Dieu son ame et son corps.
Puis s'en retourna avecquez sez enfans et ce recommanda en la garde
de Nostre Seigneur et demoura royne. Et abandonna son coeur et son
corps et sa substance en aulmosnes, en jeusnes et en oraysons vers
Nostre Seigneur et faisoit prieres pour la paix du royaulme et pour la
stabilité de saincte esglise et pour le salut de son mary et de tous ses
enfans.

Le jeusne roy son filz,duquel le non est mys en
oubly, regna ainssi grant piesse et tint moult en paix le royaulme par le
conseil de la bone et saincte royne madame saincte Bauptheur sa mere,
de laquelle il faisoit la voulenté. Et la saincte royne avoit moult grant
joye en son coeur de la paix du royaulme et de la prosperité de sez
enfans. Mais il n'avyent pas souvant en ce monde que grande prosperité
dure longuement que aulcune tristesse ne c'y entremesle. Ainssi avint
que, par l'amonnestement de nostre encien ennemy, son encien filz qui
tenoit le royaulme cheut en si grant orgueil que le conseil de sa saincte
mere la royne qu'il avoit par avant creu et gardé il desprisa en telle
maniere que, toutes les choses qu'elle disposoit estre faictes, il faisoit le
contraire et tant admonnesta son frere myneur qui encores ce te
noit au conseil de sa mere qu'il le fict accorder a sa voulenté.
Aprés ces choses fuct la royne departie du conseil du royaulme et du
conseil de sez enfans semblablement, si estoit elle tousjours
continuellement en orayson, prieres et aulmosmes et prioit Nostre
Seigneur pour la paix du royaulme et pour le salut de sez enffans et
pour la revenue du roy son seigneur et sur toutes aultres choses pour la
stabilité de nostre mere saincte esglise.

Le bon roy Clovys, pour acomplir la sentence de l'evangille qui
dict :« Qui ne prant la croix et ne me ensuyt, il ne peult estre mon
disciple », il habandonna son royaulme temporel. Et fict tant par ses
journees qu'il vint en la terre de promission et fict son pelerinage au
sainct sepulcre en moult grant devocion et puys demoura en la terre et
ce mist a son povoir au sainct servyce de Nostre Seigneur. Ung jour
advint que la noblechevallerie du roy luy parla du
gouvernement du royaulme de France, lequel il avoit laissé, et avec ce
le bon roy eut souvenance de la royne sa femme et de ces enfans et de
ce eut grant pitié au coeur. Et ainssi qu'il pensoit et deliberoit en son
entendement quelle chose il feroit : ou se il demoureroit la ou il estoit
au servyce de Nostre Seigneur ou ce il retourneroit en son royaulme,
vint a luy ung Françoys qui venoit tout droit de France qui luy dict tout
par ordre comment sez enfans estoient rebellez a la royne sa fame.
Quant il eut sa rayson contee devant le roy et devant lez aultres
Francoys qui la estoient, si en fuct le roy moult durement couroucé et
troublé en son courage et tous ceulx qui estoient avecques luy. En aprés
a l'occasion desdictes nouvelles, le bon roy Clovys ce separa de sa
chevallerie et de sez genset entra en ung lieu solitaire et
commença a gemir et plorer a l'occasion de la dureté et tribulacion
qu'il pensoit bien que la bonne royne sa femme souffroit, aussi a cause
de la follie de sez enfans, si delibera et advisa en son entendement que,
avecquez l'ayde de Dieu, il retourneroit en France tant pour
reconforter la royne que aussi pour corriger l'erreur de sez enfans. Et
tout ce il signiffia a sez chevaliers et subjectz et commenda preparer
pour retourner. Mais pour ce qu'il ne vouloit pas que ceulx du pays, la
ou il estoit, eussent soupeçon sur luy qu'i s'en allast pour et a cause
d'aulcune maulvaise chose, fist assembler tous lez plus grandz signeurs
de la terre et leur compta tout ce qui estoit advenu en son pays et en
son royaulme depuys qu'il estoit parti. Et alors, quant ilz ouyrent le
meschef qui estoit advenu en son royaulme, le prierent tous ensemble
qu'il s'en retournast au plus tostqu'il pourroit pour oster
sa fame de tristesse et de langueur et pour oster sez enfans de l'erreur
ou ilz estoient et de la desloyauté, car ilz doubtoient, ce il ne retournoit
hastivement, que la malice de sez enfans ne multipliast tant qu'ilz
prochassacent en aulcune maniere secours ou ayde des mescreans qui
estoient entour le royaulme.

Quant le roy fut en telle maniere enseigné, admonnesté et deprié
des grans et saiges de la terre, visita le plus hastivement qu'il peut lez
sainctz lieulx et pelerinages que Nostre Seigneur avoit sanctifié pour la
presence de son humanité et y donna de moult riches dons et ce mist a
retourner a son royaulme, luy et ceulx qui estoient avecquez luy. Et
renommee et nouvellez qui tost coururent furent a sez enfans que leur
pere le roy revenoit de son pelerinage. Et quant ilz ouyrent et sceurent
vrayement qu'il aprochoit, ilz ce pourpencerent qu'ilz yroyent au
devant de luyet que ilz luy cryeroient mercy de ce qu'ilz
avoient mesprins envers luy et envers leur mere ou ilz luy
deffendroient l'entree dedans le royaulme. De sez deulx, ilz eslurent le
maulvaix par l'admonnestement du diable qui en telle maniere lez avoit
gouvernez et mys en si grant orgueil jusquez a vouloir contredire a
leur pere l'entree de sa terre. Lors assemblerent tous lez gens d'armes
qu'ilz peurent et garnirent lez citez et les chateaulx. Les Françoys
furent tous avecquez eulx : les ungs a force, lez aultres pour lez grans
dons qu'ilz leur dounoyent. Quant ilz eurent assemblé a leur povoir
tous ceulx de France et leurs voysins et tous lez estranges qu'ilz
povoient assembler, si allerent contre leur pere et emplirent tout le
pays par lequel ilz pensoient qu'il deust venir.

Quant la royne Bauptheur eut ouy vrayes nouvelles de la venue
de son seigneur, en rendit graces a Nostre Seigneur et en eut grant joye
etmesmement pour ce qu'elle croyoit bien que, avecquez
l'ayde de Dieu, elle mectroyt le royaulme en paix, lequel estoit si
troublé. Lors print messagiers certains et lez envoya vers son seigneur
et luy manda en briefves parolles coumant sez enffans ce estoient
maintenuz et gouvernez et aussi comment ilz avoient assemblé grant
armee de gens d'armes pour luy contredire l'entree en son royaulme et
en sa terre.

Adonc le roy receut moult joyeusement lez messagiers de sa fame
la royne Bauptheur et moult enquist diligemment l'estat de la royne et
de sez enffans et du royaulme. Et puys, quant il eut consideré en luy
mesmes l'orgueil de sez enffans et comment ilz avoient mys gens
d'armes es citez, villez et chasteaulx et comme avoient commandé que
portz et passages fussent gardez et deffendus, si en fuct le roy moult
desplaisant et tormenté enson courage et appela tout son
conseil et demanda quelle chose estoit bonne de faire. Le conseil du roy
ensemblé delibera par bone et saige deliberacion l'orgueil et
presumption desdictz enffans et aussi le grant trouble et division du
royaulme. Lesdictez choses considerees, ledict conseil dict au roy qu'il
mist tout en la main de Nostre Seigneur et que c'est celuy qui ne fault
jamés a ceulx qui ont toute leur esperance en luy. Le roy ce tint en leur
conseil et mist toute son esperance au roy dez roys et creut
certainement qu'il recouvreroit tout son royaulme par la puissance de
Dieu seullement et si eut moult grant confidence es oraysons de la bone
royne, madame saincte Bauptheur sa fame, et qu'ilz luy ayderoient
moult a parvenir a ce que son coeur desiroit.

Et pour ce qu'il ne semblast qu'il vousit sez enffans vaincre par
orgueil et par bobance, envoya a sez enffans messagiers et leur manda
moult debonnayrement que pour la pitié et amour que enffans doibvent
avoir a pere et a mere et aussisemblablement pour ce
qu'ilz en pourroient avoir reprouche a tousjours qu'ilz se repantissent
de leur follie et qu'ilz le receussent en son royaulme come enfans
doibvent recepvoir leur pere. Et affin qu'ilz n'eussent paour de venir
luy cryer mercy, leur manda que ce n'est pas merveille ce on se
mesprant, mais c'est merveilles quant de son meffaict on ne ce veult
repentir.

Quant lez messagiers eurent faict leur message aux enffans du
roy, tout ainssi que le serpent estoupe sez oreillez que l'enchanteur ne
le puisse enchanter, aussi estouperent ilz leurs oreillez et leur c'ur
contre le debonnayre mandement et humble priere de leur pere et
respondirent soudainement et tout sans conseil que ilz n'avoient point
de pere et que ja la couronne ne leur seroit tollue ne ostee, se par force
ou armes n'estoit. Nulle aultre amour ne nulle bonté lez messagiers ne
peurent trouver esenfans. Touteffoys au departir lesdictz
messagiers demanderent auxdictz enfans quelle responce ilz pourroient
faire et dire a leur pere le roy. Pour conclusion ilz n'en vouloient ouyr
parler, mais a grant paine ce departirent et a grant peril et dangier de
leurs vies sans quelque esperance de paix et quant le roy ceut la venue
d'iceulx messagiers, vint a l'encontre d'eulx et leur pria que ilz ne
celassent riens de la responce que leur avoient faicte lez enfans et ce ilz
le laisseroient entrer en son royaulme. Les messagiers respondirent que
ilz ne cuydoient pas que en tous lez gens du monde y eut si grant
orgueil come ilz avoient trouvé en sez enfans la et que il ne s'en faillict
guieres qu'ilz ne lez fissent destruyre de corps et luy dirent qu'ilz
avoient grande armee que, pour quelque puissance qu'il pult avoir, il
ne lez pourroit mectre en subjection et que nulle paix ne misericorde
ne pourroit trouver en eulx, se Nostre Seigneurne faisoit
evident miracle.

Quant le roy Clovis ouyt sez choses, appella tous ceulx de son
conseil et leur dict :« Il me semble que tout nostre secours et ayde gist
en la main de Nostre Seigneur. Or soyons doncquez tous assurez et
mectons nostre esperance en luy et n'ayons nulle fiance en nous
mesmes, car puis que nostre entreprinse est droicte et juste et nous la
mectons du tout sur luy qui est tout puissant et droit. Il ne fict aulcung
tort a nully, il nous donnera sans doubte nostre droict. Or lez allons
doncquez tout seurement assaillir et combaptre et sachés tout
certainement que vous varrés que ce ilz estoient assez plus de gens que
nous qu'ilz ne pourroient resister a Nostre Seigneur qui bataillera
contre eulx et sera pour nous et gaignera la bataille. »Ceulx qui
estoient avecquez le roy n'oserent oncquez desdire son conseil, mais ce
seignerent tous du signe de la croix au saulveur du monde et s'en
armerent et ce mirent avecquez le roy Clovis et allerent en bataille
contre leurs ennemys, mais premierement le roy envoya messagiers
vers la royne sa femme et luy fist assavoir le jour de la bataille et luy
manda et pria tant qu'il peultqu'elle lez secoureut ad ce
jour de tous ceulx qu'elle pourroit prouchasser. Et sur toutes chosez
luy prioit humblement qu'elle fist larges aulmosnes et qu'elle priast
Nostre Seigneur qu'i luy pleut de sa grace disposer du discort qui estoit
entre le pere et les enfans que ce fuct au bien de l'ugne et de l'aultre
partie soubz la grande misericorde de Dieu. La bonne royne Bauptheur
obeist du tout en tout aux prieres de son mary.

Le roy aprocha pres du lieu ou estoient ses enfans et entra en son
royaulme et en sa terre et ordonna ung chastel estre faict en une partie
de son royaulme. Les enfans qui sez choses ouyrent assemblerent a leur
povoir tous ceulx qu'ilz purent et firent ung grant cry et une grant
noise et vindrent moult orguilleusement contre leur pere et l'asaillirent
et ceulx qui estoient en son ayde. Le roy qui moult estoit humble en
coeur tres asprement ce mist en armes et batailla si vertueusement et de
si grant coeur et nonobstant que ilz ne fussent que une petite cantité de
gens au regart dez aultres, ilz mirent lez plus vaillans en fuytte.

Quant lez enfans virent que ceulxen qui avoient leur
fience s'en estoient fouys, si eurent grant paour et craignoient qu'ilz ne
cheussent aux mains de leur pere et en sez liens. Touteffoys ne
demeurerent guieres qu'ilz ne fussent prins et quant la bataille fut
partie et on eut admené lez deulx enfans devant leur pere, le roy
commanda qu'ilz fussent liez. Et puys le roy se departit de ce lieu et
s'en vint en France et par tout ou il venoit on luy rendoit lez clefz dez
citéz, des villes et des chasteaulx a sa voulenté, lesquellez on avoit
garniez pour resister contre luy. Nul ne pourroit raconter la grant joye
que avoit la saincte royne Bauptheur, quant elle sceut les nouvelles.
Elle se mist a venir a l'encontre de son mary et qui pouroit racompter
la grant joye que le roy et la royne eurent, quant ilz virent l'ung
l'autre ?

Le roy ne sejourna guieres qu'il ne demandast lez sages de son
royaulme pour juger sez enfans pour ce qu'ilz avoient commys selon ce
que dict l'escripture :« Filz des hommes, jugés droit », et leur
demanda quel conseil ilz donneroient. Ceulx furent moult esbays et ne
savoient que respondre au roy fors qu'ilz dirent pour soy excuser
que lez plus grans barons et lez plus grans de France n'y
estoient pas et que sans eulx n'en feroient pas jugement. Quant le roy
qui moult desiroit ouyr le jugement et la responce des saiges de son
royaulme vit qu'ilz ne vouloient faire jugement de sez enfans, fist
assembler tout le menu conseil de France et leur dict tout ce qu'il avoit
faict aulx aultres. Si furent moult longuement a conseil ensemble et a la
fin s'accorderent et dirent :« Comment mectrons nous jugement sur
royalle lignee et condampnerions. Cela jamés ne nous adviengne ! »
Adoncques vindrent devant le roy et la royne et dirent :« Saulve la
grace du roy et son commendement, nous ne presumons pas de asseoir
jugement sur royalle lignee ne sur noz seigneurs mesmes. Homme
mortel ne peult ne ne doibt juger de ce, sinon vous mesmes deulx
seullement. »

Quant la saincte royne ouyt que lez barons et seigneurs n'en
voullurent juger, si dict devant tous ceulx qui y estoient :« Il couvient
que chacung porte la paine de son peché, soit en ce monde cy ou en
l'autre. Et pour ce que les paines de ce monde sont plus petites que
cellez de l'autre et aussy affin que lez aultres filz de roy y prenent
exemple et ce chastient de vouloir entreprandre si grant crime
contre pere et mere, moy mesmes feray le jugement de mes enfans.
Pour ce qu'ilz vouloient tenir le royaulme a force contre leur pere et
mere et pour ce mesmes qu'ilz renioient leur pere, oyans tous, moy
juge, ilz perdront a tousjours l'eritage tel comme ilz debvroient avoir
au royaulme et pour ce qu'ilz porterent armes contre leur pere, je juge
qu'ilz perdront la force et la vertu du corps. »Le roy Clovis s'accorda
au jugement de la saincte royne. La royne fict tantost admener devant
elle ses deulz enfans et leur fict cuyre les jarretz devant tous ceulx qui
la estoient. Les Françoys qui veoient ces choses dirent les ungs aux
aultres par grande admiracion :« He ! Que le coeur du roy Nostre Sire
est endurcy depuys qu'il ce partit de nostrepays ! Comme
peult il endurer que ses filz soient ainssi pugnys durement devant
luy ? »Puys en aprés fut le roy si redoubté en France que oncquez
puys nul ne fut si hardy qui de riens osast mesprandre vers luy.

Les enfans qui eurent receu celle sentence par le jugement de
leur mere la royne la soustindrent en bonne passience et regarderent et
considererent qu'ilz l'avoient bien desservy, car il ne tint pas a eulx
qu'ilz n'avoient leur pere faict mourir et occis. Ilz prierent Nostre
Seigneur moult devostement que, a cause de ce peché, ilz ne fussent pas
dampnés eternellement et abandonnerent leur coeur et leur corps au
service de leur createur en vigilles, en oraisons, en aulmosnes et en
moult de manieres de abstinences de leur corps. En telle maniere
demeurerent en la maison de leur pere.

Le roy qui regardoit ses enfans que nulle foys ne se levoient mais
tousjours se seoient en eut pitié au coeur. Et ung jour vint a la royne
et luy descouvrit en disant :« Haa ! Dame, comment
pourrions nous veoir toute nostre vie ne endurer la tribulacion de noz
enfans ? Et d'aultre part comment endurerons nous que nous les
separons et ostons d'avecquez nous et que nous ne les voyons jamés ? »
Quant la royne eut aperceu la bonté et pitié de son seigneur et la
naturelle amour dont il aymoit ses enfans, commensa a le reconforter
et dict :« Benoist soit Nostre Seigneur, le Dieu d'Israel, qui visita et
rachepta son peuple et que le grant orgueil de noz enfans a mys a si
grand humilité et leur a donné coeur et voulenté de le servyr. Tres
doulx sire, confortés vous de voz enfans, car sachés certainement que
ne demourerons guieres que Nostre Seigneur ne nous demonstre ce qui
luy plaist qu'il en soit faict. »

Aprés ses choses fut celle saincte royne en continuelle orayson
envers Nostre Seigneur que par sa saincte misericorde il leur
demonstrast quelle chose il luy plairoit qu'ilz fissent de leurs enfans.
Ne demoura guieres aprés ces chosesque la royne ne vint a
ses enfans et parla a eulx en ceste maniere :« Haa ! Comme est doulx le
Dieu d'Israel a ceulx qui ont le coeur droict et bon envers luy. Sa
sapience et bonté est infinie et ne pourroit estre nombree. Mes enfans,
vous voyés et cougnoissés que l'orgueil desmesuré, la follie et
presumption que avés eue contre vostre pere et mere est cheutte en
humilité par sa grand sapience et misericorde et debvez savoir que
Nostre Seigneur tousjours juge droit. Et sachés que il ne vous a pas
donné ce jugement pour vostre mal, mais pour le salut de voz ames.
Reconfortés vous et mectés vostre esperance en Dieu qui dict en ceste
maniere :? Je ne suys pas venu en ce monde pour apeller les justes a
penitence, mais pour les pecheurs. ? »

Quant les enfans ouyrent le debonnaire admonnestement de leur
mere, voyant et considerant qu'ilz avoient si griefvement failly, si
s'enclinerent vers Nostre Seigneur et de bon coeurpar
elevation d'entendement et de pancee luy prierent doulcement qu'i luy
plust pardonner le peché qu'ilz avoient commys et perpetré contre luy,
contre leur pere et leur mere. Et en priant Dieu esleverent leurs mains
vers le ciel en disant :« Sire Dieu qui estes destructeur des orgueilleux
et eslevez les humbles et confortés les povres, conseillés les
desconfortez et estes pere de pitié et misericorde, vostre non soit
benoist par tous les siecles des siecles. Nous croyons certainement que
pour ce vous nous avez osté la force et vertu du corps affin que les
ames vous puissent servir a leur voulenté, car myeulx nous vault aller
humblez en paradis sans estre tourmentés que estre orgueilleux et
finablement estre en enfer dampnés. »

Et quant les enfans eurent aperceu par les parolles de la royne
que le roy avoit eu compassion de eulx, en furent moult couroucés en
leur coeur et moult desiroient estre eslongnés de leur pere
affin qu'il ne eust pas si grant pitié et compassion de eulx. Lors
prierent moult leur saincte mere pour l'amour de Jhesu Christ que elle
ne print pas garde a leur follie, mais les conseillast qu'ilz fussent mys
en religion loing de leur pere ou ilz pussent faire aulcune penitence de
leurs pechés pour estre dignes et plaisans a Nostre Seigneur. Quant la
royne ouyt la repantence de ses enffans tant louable a Dieu et aux
hommes, si en rendit graces a Nostre Seigneur et dict :« Sire Dieu, je
vous rens graces et mercys que n'avez desprisé mes prieres et que avez
tourné mon couroulx en joye. »Adoncques s'en retourna vers ses
enfans et leur dict :« Mes enfans, confortés vous en Nostre Seigneur et
luy donnés voz coeurs et voz corps en vigilles, oraisons et aultres
oeuvres de penitence affin que puissiez avoir le bien et heritage que
Dieu a preparé a ses amys. Il dict :? Je suys commencement
et fin ?,et pour tant le bien qu'il a commencé en vous par sa sainte
grace, le veille parfaire. »Aprés ce partit la saincte royne de ses
enffans et vint moult joyeusement au roy Clovys son seigneur et luy
compta tout par ordre ce qu'elle avoit trouvé en ses enfans.

Quant le roy sceut la loyalle repentence que les enfans avoient,
dict :« Tout ce est avenu par la grace et misericorde de Dieu. Il est
droict que nous obeissions a leur voulenté. Regardons et advisons ung
lieu convenable ou ilz puissent resider et demeurer et la ou ilz puissent
rendre a Dieu ce qu'ilz ont voué et promys. »La royne qui moult
estoit prompte d'acomplir les commendemens du roy luy respondit et
dict :« Le lieu de leur habitation n'est mye a eulx a querir, mais
apartient seullement a la providence Nostre Seigneur, lequel leur a
donné coeur et corps pour le servir et pour ce a luy est de leur
pourveoir de lieu. Pour ce,tres cher sire, il seroit
convenable que leur fissiés faire une nef en Sayne si bone et si grande
que leur vivre et leur vesture puisse estre avecquez eulx et puys les
deulx enfans ce mectront dedans et ung servyteur qui les servyra. Et
quant Nostre Seigneur les avra conduys ou son plaisir sera, le serviteur
reviendra et nous dira le pays et le lieu de leur habitacion. »

Quant le roy ouyt le conseil de sa femme, luy respondit et dict :« 
Saincte royne, j'entens bien et voy que ce conseil ne vient point de
vous, mais de l'ordonnance et pourveance de Dieu qui dict par la
bouche du prophette :? Ouvre la bouche et je parleray. ?Et en aultre
lieu il est escript que toute sapience vient de Dieu. Pourtant je més
d'ores enn avant toute l'affaire de noz enfans en ta main et t'en baille la
disposicion du tout en tout et que tu en ordonnes au conseil et a la
voulenté de Dieu ce que verras qui apartiendra au salutde
leurs ames. »Si tost que la saincte royne eut le congé, manda les
ouvriers et leur devisa la nef et ilz la firent incontinent ainssi que la
royne l'avoit devisee et y firent chambrettes et habitacions telles
comme ilz leur couvenoient pour eulx et pour leur choses.

Quant la nef fuct toute preste et appareillee et les enfans y durent
entrer, regarderent vers le ciel par elevation de cueur et de pancee et
dirent :« Sire, toutes voz voyes sont verité et misericorde, vostre
chemin est en l'eaue comme en terre. »Et ainssi entrerent en la nef
sans aultre compagnie fors seullement d'ung serviteur que la royne leur
avoit baillé pour les servyr. Il y avoit illecquez moult de peuple
assemblé pour regarder ses choses et quant ilz virent que les enfans
faisoient si joyeuse chere en entrant en la nef, commencerent tous a
pleurer de pitié et dirent :« Nul ne doibt doubter que ses choses ne
viennent de Nostre Seigneur. Car comment ce pourroit faire que ses
enfans s'enallassent hors du royaulme leur pere et
delaissassent tous leurs parens, se Nostre Seigneur ne leur faisoit faire ?
Mais sans faulte ilz obeissent du tout a la sentence de l'evangille qui
dict :? Qui ne delesse son pere et sa mere et tout ce qu'il a pour
l'amour de moy ne peult estre mon disciple. ? »

En ceste maniere delesserent le royaulme de France et s'en
allerent contreval Sayne, non mye a force d'avirons et non mye par le
conduit de nully qui les conduysast fors que Nostre Seigneur tant
seullement qui en peu de temps leur fist la terre tant eslongner qu'ilz
vindrent en Normendie et illecques prindrent port par la voulenté de
Nostre Seigneur en ung lieu qui estoit environné de grandes montaignes
plaines de fosses et de roches. Pres de la ou la nef estoit et la ou elle
avoit prins port, avoit ung lieu que ceulx du pays appelloient Gemme,
ou ung sainct homme demouroit qui avoit non Phillebert et tenoit
illecques l'ordre et la reigle, luy et ung aultre moyne.

Il advint que ce sainct homme vint vers le fleuve de Sayne et
quant ilz l'eurent aperceu, ce esmerveillerent moult
commant ilz habitoient illecques en cy saulvage lieu. Et quant le sainct
homme ce fuct aproché de la nef et il eust aperceu qu'elle n'estoit
arrivee en ce lieu par aulcung moyen sinon par la grace de Dieu et eut
veu les enfans qui si richement estoient habillez, il pença bien qu'ilz
estoient de moult hault lieu et de grant lignage et que Nostre Seigneur
les avoit illecques admenez et que il les vouloit avoir en son service.
Adoncquez s'aprocha des enfans et les salua moult honorablement et
debonnairement et les enquist de quelle terre ilz estoient. Les enfans
virent et aparceurent qu'il parloit moult doulcement et religieusement
et estoit de moult belle contenance, luy descouvrirent l'aventure de
toutes leurs choses qu'il leur avoit enquises et puys luy prierent pour
l'amour de Dieu qu'il leur donnast conseil sur les choses qu'il avoit
ouyes qui fuct a l'honneur de Dieu et au salut de leurs ames.
Adoncquez les mena le sainct homme en son habitacion ou il y avoit
ung moustier de monseigneur sainct Pierre, le prince des apostres et
leur dict :« Nostre Seigneur a au jour d'huy rejouy mon coeur de
vostre venue.Or vous rejouyssez avecquez moy en la
craincte et amour de Nostre Seigneur ! Car l'escripture dict que ceulx
qui doubtent Nostre Seigneur et l'ayment en bonne verité, ilz n'ont
deffaulte de quelque chose. »

Les enfans demourerent avecquez le sainct homme a qui obeyrent
toute leur vie come a pere en vraye humilité et en vraye subjection au
service et en l'amour de celuy mesmes qui dict :« Mon service est
souef et ma charge est legere. »Les enfans envoyerent leur serviteur
au roy Clovis leur pere et a la royne leur mere qui leur racompta
toutes les choses par ordre, lesquellez par la providence divine estoient
advenues a leurs enfans depuys leur departement. Quant le roy et la
royne ouyrent la grand passience et aussi la bone voulenté, laquelle ilz
avoient a bien parseverer, eurent grant joye en leur cueur et en
rendirent graces a Nostre Seigneur et dirent :« Sire Dieu, vostre non
soit honoré que nulle foys ne mectés les vostres povres en oubly ne ne
laissés leur esperance perir et dictes que bien eureulx sont les povres
d'esperit,car le royaulme du ciel est leur. »Ne demoura
guieres aprés ses choses que le roy et la royne vindrent au lieu ou
estoient leurs enfans pour visiter ledict lieu. Et pour ce qu'il estoit
petit, le firent moult richement ediffier au non de sainct Pierre, en
l'honneur duquel le lieu estoit ediffié premierement. Et quant ilz y
eurent mys grant multitude de moynes, enrichirent le lieu et donnerent
de grans terres et de grans rentes a l'honneur de Dieu, de leurs enfans
et du royaulme de France, duquel ilz estoient par la maniere que dessus
est dicte. Aprés ses choses s'en retournerent le roy et la royne et s'en
revindrent en France, louant et gloriffiant Dieu. Et les deulx enffans
demourerent illecquez et percevererent en leur bon propoz et firent en
ladicte habitacion bien eureulx service jusquez en la fin de leurs jours
qu'ilz trespasserent de ce siecle et que Nostre Seigneur receut les ames
en son paradis.

Puys la revenue du roy Clovisd'oubtre mer, il
engendra en la royne sa femme troys filz dont le premier fuct apellé
Clotaire, le segond Childeric et le tiers Thaolderich. Et puys par la
voulenté de Nostre Seigneur entra en la commugne voye de humaine
nature et trespassa de ce siecle le xviije an de son regne. Aprés la mort
du roy Clovys demeurerent les enfans avecquez la saincte royne leur
mere et fuct Clotaire couronné roy et receu au royaulme et le tint
mout en bone paix par l'ayde et conseil de sa saincte mere, la royne
Bauptheur, et aussi par le conseil de plusieurs preudhommes du
royaulme comme estoit Chrodebert evesque de Paris et le mareschal de
France. En ce temps advint par le pourchas de la royne Bauptheur que
ceulx d'Ostraise furent accordés aux Françoys en telle maniere que
Childeric, le frere de Clotaire, fut receu a roy en Astraise. Puys en
avant furent les Françoys et les Bourguignons ainssi comme tout ung.
Et nous croyons que ses troys terres furent accordees - Austraise,
France etBourgongne - par les merites et intercessions
madame saincte Bauptheur.

En ce temps estoit bien encores abaissee nostre mere saincte
esglise a cause de heresie, car a paine povoit avoir aulcun bienfice, se il
ne l'achetoit, mais celle maulvaise coustume fut abatue en yceluy temps
par le moyen de madame saincte Bauptheur et des prelatz de saincte
esglise et fuct deffendu en general que nul ne fuct si hardy de prandre
ne donner aulcune chose pour avoir bienfice en saincte esglise. On ne
pourroit raconter les dons qu'elle faisoit aux religions ; elle leur
donnoit les maisons, rentes et usaiges en ses forectz pour ardoir et pour
faire les maisons et estoit son courage si desirant de donner que chose
qu'elle donnast ne luy povoit souffire, mais luy estoit advis que tout ce
qu'elle faisoit luy estoit come neant, si elle mesmes ne fondoit les
maisons de religion, dont il advint que elle fonda une abbaye de
religieuses que on appelle Chelles saincte Bauptheur en l'evesché de
Paris et est celle abbaye environnee de la riviere de Marne ou elle
donnaplusieurs bones villes, les nons desquellez ne sont pas
icy nommez affin qu'il ne ennuye a ceulx qui orront et liront la vie.
Une chose ordonna en ycelle abbaye, laquelle est moult a redoubter et a
craindre a ceulx qui la gardent et gouvernent. Elle fist faire une
chartre, laquelle fut scellee des ceaulx de tous ses enfans, en laquelle
elle deffent et conjure au non de la trinité et par la paour du
redoubtable jour du jugement que nul qui l'abbaye garderoit que de
riens que elle y eust lessé et donné en la substantacion des religieuses
ne osast aulcune chose oster ne tollir, et ce on le faisoit que on en fut
tormenté en enfer avecquez Judas le traictre. Qui ceste chartre
querroit, on la trouveroit encores au tresor de Chelles saincte
Bauptheur.

La premiere abbesse qui fut a Chelles, ce fut une noble et
vertueuse religieuse qui avoit non Bertille que la royne Bauptheur
prochassa de Jouerre. La bone royne avoit moult grand affection
de y resider et demourer come religieuse toute sa vie et
plusieurs grans biens elle fist dont elle ne ce vantoit pas, car les biens
que le sainct esperit donne a la personne, on les doibt celler et ne s'en
doibt on pas vanter ainssi qu'il est escript, car tous ceulx et celles qui
proposent a bien faire, Dieu leur ayde. Je raconteray encores ung
aultre bien que Nostre Seigneur fict par la saincte royne. Ce fut
l'abbaye de Corbie qu'elle fonda en l'evesché d'Amiens et y establit une
saincte compagnie de moynes et y mist ung abbé moult sainct homme,
nommé Gaudefroy, qu'elle prochassa en l'esglise de Lymoges. Et ainssi
come celle royne avoit ceste esglise faicte et fondee du sien, aussi elle la
fict riche de villes et de rentes et de tout ce qu'il convenoit a ceulx qui
servoient Dieu et servyront tant et si longuement que l'esglise durera.
Et oultre plus y donna ung moult precieulx reliquere et tous les biens
qu'elle faisoit, elle faisoit de bon cueur et joyeusement jouxte
l'escripture qui dict que Nostre Seigneur ayme celuy qui donne
de bon coeur et joyeusement.

En telle maniere acroissoit chacum jour celle precieuse royne ses
richesses, et de ses biens temporelz elle acqueroit les spirituelz, lesquelz
les larrons ne povoient embler. Oultre plus, elle ne oublya pas la
maison de Fontenelle, mais fict illec moult de biens et en l'esglise de
Lymoges elle donna grans dons et es esglises de Bourgongne
semblablement. Aussi elle donna et envoya plusieurs nobles joyaulx et
riches choses a l'esglise de Joerre ou elle avoit prinse l'abbesse Bertille
et les aultres vierges qu'elle avoit mises a Chelles. Elle donna la Ville
Neufve en Vermandoys et aultres rentes moult grandes a l'eglise
madame saincte Fare. Elle donna une yle avecquez les aultres biens
qu'elle faisoit souvant. Toutes les esglises des religieulx et religieuses
de la cité de Paris elle enrichit et donna plusieurs rentes et revenues,
plusieurs villes et plusieurs pocessions selon ce qu'elle veoit estre le
plus couvenable. On ne saroit bonnement reciter en particulier les biens
qu'elle faisoit aulx esglises de religion et ailleurs.

Oultreplus, ceste saincte roine faisoit une chose qui
ne doibt pas estre oublyee, car a tous les abbez et abbesses, evesquez et
a tous aultres seigneurs de saincte esglise qui en son pouvoir estoient,
elle prioit et mandoit souvant par lettres qu'ilz missent paine a bien
vivre selon Dieu et chastement et qu'ilz vousissent contraindre leurs
subjectz semblablement ung chacun selon l'ordre qu'il estoit et qu'ilz
vesquissent justement, sainctement et en bone humilité et obedience sans
murmure a leurs souverains et prelatz. Et affin que les prelactz fussent
plus enclins de ce faire et de observer et garder son commandement,
elle leur donnoit de grans dons et leur faisoit confermer leurs grans
privileges scelez de ces sceaulx et de ceulx de ses enfans.

Et encores je reciteray une chose dont elle desservit moult grand
loyer envers Nostre Seigneur, car elle deffendit que aulcun crestien ne
vendit l'autre ne que nul du royaulme de France fut si hardy qu'il
envoyast aulcun crestien hors du royaulme ne en aultre pays. Et
elle mesmes en rachepta assés, et les ungs en laissa aller franctz et les
aultres fist entrer en religion en leur priant et exortans qu'ilz
vousissent vivre religieusement. Et recommandoit sur toutes choses aux
prieres d'iceulx l'ame de son seigneur et de ses enfans et la scienne
mesmes et aussi recommandoit la paix du royaulme et si instruisoit et
donnoit bone doctrine et bons enseignemens et aussi conseilloit a fuir
vaine gloire, car les biens que on faict en ce monde come aumosnes,
jeusnes, oraisons, bons enseignemens et bone doctrine donner et bone
exemple, bone vie mener et religieuse sans murmure, tout ce on doibt
faire pour l'amour de Dieu et non pas pour acquerir la vaine gloire du
monde come plusieurs font, lesquelz n'auront point retribution de
Dieu, car en ce monde ilz ont voullu avoir leur remuneration, c'est
assavoir la louenge du monde.Madame saincte Bauptheur
ne faisoit pas ainssi, mais pour l'amour de Nostre Seigneur, et
admounestoit sez subjectz a ainssi faire affin qu'elle fut parsonniere de
la clarté de laquelle l'ange parla a Daniel, le prophette, en disant que
ceulx qui enseignent lez aultres a bien faire resplendiront plus cler que
les estoilles. Encores donna la saincte royne aux esglises monseigneur
sainct Pierre et sainct Pol a Rome moult riches dons et honorables pour
l'amour des deulx apostres et semblablement aux reclus et aux aultres
povres elle envoyoit souvant larges aumosnes.

Car sa devocion croissoit chacun jour et tousjours prioit Nostre
Seigneur qu'i luy envoyast lieu et temps que elle peust estre religieuse
en la devantdicte abbaye que elle mesmes avoit fondee. Mais les plus
puissans et ceulx qui estoient premiers au royaulme de France la
retindrent moult longuement de ce sainct propoz mesmement pour ce
qu'ilz veoient que les religieulx estoient ainssi comme
gouvernés et soustenuz par son tres sainct conseil et pour ce mesmes
que tous l'aymoient de grand amour a cause de sa saincte conversacion.
A grant paine luy eussent ilz souffert entrer en religion se n'eust esté
par le moyen d'ung evesque, lequel avoit non Singnevraulx que lez
Françoys occirent par leur orgueil. Mais pour ce que les barons eurent
paour que la royne ne lez eut en indignacion et qu'elle ne vousist celle
desloyaulté venger, octroyerent ce que par devant n'avoient pas voullu
par amour. Et sans faulte, ilz ne l'octroyerent mye par bon courage,
mais pour eschever temporel dommage. La saincte royne ne prenoit
pas garde a leur intencion, car elle conduisoit sa voulenté selon Dieu et
non pas selon le conseil de ceulx de ce monde.

Et ne demoura guieres aprés ses choses qu'elle fut amenee par les
barons et seigneurs a Chelles, auquel lieu les religieuses la receurent, si
comme rayson estoit, moult honorablement. Et elle rendoit graces a
Nostre Seigneur, lequel l'avoit admenee a port desalut.
Mais l'ennemy de humaine nature qui tousjours est marry du bien et
joyeulx du mal prochassa que, quant elle eut esté ung petit en l'abbaye,
lez religieuses de leans qu'elle avoit doulcement nourries et instruictes
la commencerent a avoir contrecueur et ce efforcerent de luy rendre
mal pour bien. Mais si tost que celle saincte dame s'en apperceut, en
print tout le tort sur elle et vint a eulx et leur crya moult humblement
mercy de leur forfaict mesmes et par telle humilité elle accorda et mist
en paix et en amour toutes les seurs.

Elle donna si grant exemple de humilité a toutes les aultres que
elle mesmes servoit souvant pour sez seurs en la cuysine et faisoit
plusieurs services necessaires. Telle margueritte precieuse qu'elle
estoit, nectoyoit lez chambres aysees et en ostoit les ordures a ses
propres mains et tout ce faisoit a chere joyeuse et de bon courage pour
l'amour de celuy qui dict :« Je ne suys pas venu pour estre servy, mes
pour servir. »Aulcungsne pourroient croyre que cy haulte
dame, si noble et si puissante, ce abandonnast a faire cy vil service, se
la tres grant amour de Nostre Seigneur ne l'eust incitee ad ce faire.
Elle estoit continuellement en oraison, en pleurs et gemissemens et
estoit tellement en cherité abandonnee que elle pleuroit avecquez ceulx
qui pleuroient et ce esjouyssoit avecquez ceulx qui se esjouyssoient et
mesmement elle prenoit la cure de visiter les povres mallades et lez
confortoit. Et aprés ce qu'elle les avoit sustentez et reconfortés de bons
enseignemens pour parvenir a la gloire de paradis, elle lez
refectionnoit de la viende corporelle en leur distribuant et donnant
leurs necessitez par le consentement de l'abbesse, laquelle tres
voulentiers obeissoit a ses prieres, car ellez avoient une mesmes cherité
et une mesmes amour en Nostre Seigneur et estoient comme ung corps
et une ame.

En aprés commença madame saincte Bauptheur a estre mallade
de une maniere de malladie que on appelle tranchesons dedans le corps
que lez phisiciens appellent yloas.Si en fut cy griefvement
mallade que, ce n'eust esté l'ayde des phisiciens, elle n'eust pas duré
longuement en vie. Nonobstant elle avoit toute son esperance en Dieu,
auquel continuellement elle rendoit graces et mercy dez malladiez et
tribulacions qu'il luy donnoit. Elle ce reconfortoit en Dieu et que,
aprés lez tribulacions de ce monde, elle avroit le vray repoz eternel de
paradis et estoit toute son estude et entante de donner a ses seurs
exemple de pitié, vraye amour de humilité et obedience sans murmure.
Et admounestoit souvant l'abbesse qu'elle tint le roy et lez princes et
barons en amour et qu'elle leur escripvit souvant affin que la maison
fut gardee et soustenue par leur ayde et conseil et qu'elle ne perdit la
bone renommee qu'elle avoit eue. Oultre plus, luy prioit sur tout rien
qu'elle eust pitié des povres et des hostes qui leans demouroient, car
come dict l'escripture :« Ce que vous faictes en ce monde au plus
petit, vous le faictes a Dieu. »L'abbesse Bertille obeist
voulentiers a ses commandemens et a sez saincts admounestemens, non
mye tant seullement a la vie saincte Bauptheur, mais tant qu'elle vesquit
et tant estoit fichee son amour et son cueur en Nostre Seigneur que la
renommee en fut par tout les siecles des siecles.

Quant la fin de madame saincte Bauptheur aprocha, luy fut en
une nuyt une vision demonstree en dormant moult belle et moult
couvenable en guerdon de sa desserte, car il luy fut advis qu'elle veoit
en ung moustier devant l'hostel Nostre Dame une eschelle dressee dont
la haultesse touchoit jusquez au ciel, et si luy fuct advis que elle mesmes
montoit par celle eschelle en la compagnie des anges Nostre Seigneur
qui a moult grand joye la conduysoient vers le ciel. L'eschelle qui en
vision luy fut monstree, c'est l'eschelle que elle mesmes avoit dressee
au ciel par les bonnes oeuvres qu'elle avoit faictes enceste
vie mortelle. En ceste eschelle estoient eschellons de sept manieres dont
la sinifience est moult prouffitable a tous ceulx qui veulent monter au
ciel. La premiere maniere d'eschellons signiffie le premier
commandement de bien faire que checung et chescune doibt avoir que
on ne perde le royaulme de paradis et acquiere enfer. La segonde
maniere signiffie la doulleur que ung chacun doibt avoir de ses pechez
et des pechés d'aultruy. La tierce maniere est cougnoissance de bien et
de mal. La quarte est force que on doibt avoir a resister contre peché
de peur que on ne soit vaincu. La quinte est bon conseil, lequel on doibt
querir et demander en toutes ses affaires a bones et sainctez gens. La
vje est entendement, c'est assavoir entendre ce le conseil est bon ou
maulvaix. La vije est sapience, seureté et bone saveur de savoir bien
faire. Telz eschellons avoit ceste saincte dame bien euree faictz toute sa
vie et cesteeschelle qui vers la fin luy fut monstree et ce
qui luy fut advis qu'elle fut menee et conduicte contremont l'eschelle
par lez anges Nostre Seigneur, ce fut a bon droict, car l'eschelle
laquelle estoit fichee et les eschellons, ce signifioit passience et humilité
qu'elle avoit eu toute sa vie.

Quant elle fut esveillee et elle eut en son cueur recordee la vision
que elle avoit veue, sceut vrayement que elle trespasseroit de ce siecle
et descouvrit la vision a aulcunes de ses seurs, mais elle leur deffendit
qu'elles n'en dissent riens a l'abbesse ne aux aultres seurs tant qu'elle
fut trespassee pour ce qu'elle ne vouloit pas qu'ellez fussent tristes et
couroucees de sa mort. Puys de la en avant fut plaine de grant joye et
plus abandonnee a diverses manieres de penitence que n'avoit oncquez
esté et seloit la malladie de son corps a l'abbesse et aux aultres seurs et
faisoit semblant qu'elle ne sentoit nul mal. Et quant elle s'aper
ceut que son corps abessoit et que sa vie temporelle abregoit,
esleva son cueur, sa pencee et son entendement vers le ciel en priant
devostement a Dieu le createur qu'il vousist de sa grace recepvoir son
ame, laquelle il avoit cree, et aussi qu'il vousist garder la saincte
compagnie laquelle estoit en la maison assemblé des deceptions de
l'ennemy d'enfer.

En l'abbaye estoit ung enfant que madame saincte Bauptheur
avoit levee sur fons lequel estoit mallade, si pria Nostre Seigneur
qu'elle peust veoir le corps de l'enfant enterrer devant qu'elle finast ses
jours et que il luy plut de sa grace recepvoir l'ame. Et ainssi que
l'enfant rendit l'esperit, la glorieuse royne vit les anges qui
l'enportoient en paradis. Puys aprés, ce recommanda a Dieu, se seigna
du signe de la croix et rendit son ame a Dieu. Laquelle separee du
corps, aparut une grant lumiere et splandeur divine sur son corps et
tous les assistans virent grand multitude d'anges chantans et
jubillans venir au devant d'elle et avecquez yceulx son parfaict, entier
et singulier amy Genesius evesquez.

Les seurs qui savoient lez segretz divins celerent une grand piesse
les choses dessusdictes, excepté qu'ilz le descouvrirent aux prebstres de
leans qui incontinant recommanderent l'ame a Nostre Seigneur qui ja
l'avoit receue en son royaulme. Mais si tost que l'abbesse et les aultres
seurs sceurent ses choses, si acoureurent tous illecquez en larmes et
pleurs et moult furent tourmentez en leurs courages de ce qu'ilz
n'avoient point esté au trespassement de leur grande et spirituelle
nourrisse. Et quant ilz parvindrent jusquez au corps, ilz menerent si
grand dueil que a paine nul ne le saroit raconter. Elles ce coucherent
toutes en terre en lermes et en gemissemens et prierent moult
devostement Nostre Seigneur qu'il receust cellebien euree
ame en la compagnie de sa doulce mere et de tous les sainctz et
sainctez. Quant le service et l'obit de celle saincte dame fut faict et fini,
porterent son corps en l'eglise Saincte Croix que elle mesmes avoit
fondee, et illecquez fut enterree moult honorablement comme raison
estoit. L'abbesse envoya parmy le royaulme aux prelatz de saincte
esglise pour faire son service qui jusquez au jour d'huy est faict en
moult de lieux.

Et pour ce que Nostre Seigneur voullut demonstrer au monde une
partie du merite que celle saincte royne avoit pourchassé par son
humilité, sapience et debonnaireté et grand charité et affin que le corps
fut honoré en terre dont l'ame estoit devant luy en paradis, fist a son
sepulcre tant de miracles que merveilles, car tous mallades qui y
venoient, quelque malladie qu'ilz eussent, ilz recepvoient santé. Et pour
ce que je ne pourroys souffire a raconter toutesles
miracles que Nostre Seigneur a faict a la requeste d'icelle, nous en
raconterons ung entre les aultres - Il advint que, ainssi come ung
evesque qui avoit non Laudegengiis qui estoit moult grant amy et
famillier de l'eglise, venoit visiter le sepulcre madame saincte
Bauptheur, l'ennemy entra au corps de l'ung de sez serviteurs et le
tourmenta si cruellement que a paine le povoit on tenir, car il ferissoit
si durement des poins et mordoit tous ceulx qu'il povoit trouver, et ce
on ne l'eust tres serrement tenu et lyé, aulcung ne povoit converser
pres de luy. Mais quant on l'eust porté tout lyé au sepulcre, il cheut
devant a terre ainssi comme s'il fut demy mort, car l'ennemy qui en
luy estoit avoit telle paour de la vertu Nostre Seigneur et du corps
mesmes de madame saincte Bauptheur dont il se sentoit aprocher qu'il
ne se osa mouvoir ne mot dire, mais yssit incontinant du corps ou il
estoit parla priere madame saincte Bauptheur en telle
maniere que, quant le serviteur fut levé et eut rendu graces a Dieu et a
madame saincte Bauptheur de sa delivrance, vint a ses compagnons et
come par grand amitié a ceulx qu'il vouloit ung peu devant mordre et
ferir par sa forcenerie demanda pardon et estoit d'entendement
paisible.

Devant madame saincte Bauptheur avoient regné en France
plusieurs sainctes dames et religieuses dont l'une eut non Clotilde qui
fut nee du roy Gothebault et fame du roy Clovis qui estoit payen,
lequel elle admounesta tant et enseigna de divins enseignemens que elle
luy fict recepvoir baptesme de l'archevesquez de Rains et fut celuy le
premier roy crestien qui oncquez fut en France et non mye seullement
luy mais plusieurs d'aultres barons et haulx hommes convertit celle
royne a la loy crestienne. Et institua a Paris une abbaye de moy
nes en l'honneur de monseigneur sainct Pierre, qui maintenant
est apellee Saincte Geneviefve, et estably en la ville de Chelles une
abbaye de religieuses en l'honneur de monseigneur sainct George, mais
pour ce que la maison estoit petite et estroicte, madame saincte
Bauptheur depuys la fist abaptre et la fict faire plus riche et plus
grande qu'elle n'avoit esté devant et fonda le grand hostel en l'honneur
de Saincte Croix. En la destre partie de ladicte esglise, en refist ung
aultre de monseigneur sainct George et en l'autre partie de
monseigneur saint Estienne, premier martyr.

Il y eut une aultre royne en France qui fut femme du roy
Childebert, laquelle fut moult bone et saincte dame, abandonnee aux
oeuvres de misericorde, car elle nourrissoit les orphelins et confortoit
les dolens, elle soustenoit les povres et les mesaisés, elle aydoit a son
povoir a ceulx qu'elle veoit qui avoient necessité de ayde et mesme
ment aux religieulx et religieusez qui vivoient chastement et
sainctement et deuement servoient a Nostre Seigneur jour et nuyt.
Encores eut il en France une aultre royne qui fut nommee Radegonde
et fut femme au premier roy Clotaire. La saincte fut si fort myse en
l'amour de Dieu que, aprés les biens qu'elle fict en sa vie, elle laissa le
roy Clotaire son seigneur et devint religieuse a Poytiers.

Nous avons plus recité de la vie madame saincte Bauptheur que
des aultres sainctes roynes que avons nommees. La cause est pour ce
qu'elle fut plus a nostre temps et que plus nous avons veu et ouy de ses
oeuvres que des aultres. Nonpourtant ne les tenons mye petites en
desserte vers Nostre Seigneur ne plus basses des aultres. Aprés ce que
madame saincte Bauptheur eust vescu en ceste mortelle vie et aprés la
bone vie religieuse qu'elle mena et les bonesoperations
vertueuses qu'elle fict, vint a la perfection de l'evangille pour despriser
le monde et sa convoytise pour vaincre le diable et ses deceptions et
pour servir a Jhesu Christ en faisant et acomplissant ses
commandemens. Finist sa vie come vraye religieuse entree en religion,
trespassa la tierce kalende de febvrier et fut son ame receue avecquez
Nostre Seigneur Jhesu Christ en paradis qui vit et regne
pardurablement, et repose le corps madame saincte Bauptheur, ainssi
que avez ouy, en l'esglise de Chelles.

Or prions tous la saincte dame qu'elle prie Nostre Seigneur pour
nous qu'il nous veille recepvoir au regne celestiel qui vit et regne
pardurablement par tous les siecles des siecles.

Amen.

On doibt regarder et considerer par toute esglise la bone odeur de
vertus et lez faictz sainctz et vertueulx des sainctz hommes et des
sainctes religieuses et est couvenable chose assavoir ausquelz loyaulx il
apartient a l'honneur de Dieu les monstrer et declarer. Si vous ferons
savoir en quelle maniere le corps de madame saincte Bauptheur fut osté
du lieu ou elle fut premierement enterree et mys au lieu ou il est
maintenant honoré avecquez grand reverence.

En l'huitiesme an du temps Louys, le tres debonnaire roy de
France advint au moustier de Chelles, ou l'honoree abbesse Hegilvith
l'empereur vivoit et avoit agreables les religieuses et tres bien lez
aymoit, car le roy Louys commanda a enquerre en yceluy
temps la condicion et lez faictz madame saincte Bauptheur par grant
desir et par grande reverence et commanda que on luy en contast toute
la verité, laquelle chose il trouva a grand merveille, quant il sceut la
saincte conversation de sa vie. Adonquez il fut touché et emprins de
l'amour madame saincte Bauptheur et de l'abbesse Hegilvith. Et le
huitiesme an qu'elle gouvernoit ce sainct lieu benignement et
sainctement, le roy commanda a son conseil que le sainct corps de
madame saincte Bauptheur fut osté du lieu ou il gisoit et aporté en
l'esglise Nostre Dame, auquel lieu y avoit moult de sainctes vierges qui
rendoient graces et louenges a Nostre Seigneur jour et nuyt en telle
maniere que la saincte dame eust partie des graces et louenges que on
faisoit a l'esglise, laquelle il ayma tant qu'il vesquit.

Ycelle abbesse obeist au commandement du roy si tost qu'elle
peut avoir opportunité. En la quarte kallende qui fut le quart jour de la
sepmaine alla la saincte abbesse ainssy arrousee de la grace Nostre
Seigneur et de son ayde et assembla lez sainctes personnes, les clers, les
sainctesvierges et lez chastes veufves et leur conta ce qui
luy estoit commandé de l'empereur Louys, roy de France, et ilz
s'accorderent tous et toutes a son voulloir, dont rendit graces a Nostre
Seigneur. Et adoncquez fut admonnestee ceste saincte abbesse qu'elle ce
hatast, laquelle par l'ayde de madame saincte Bauptheur parfist ce
qu'elle avoit en voullenté et print grand compagnie, et a grant devocion
et reverence vindrent en l'esglise de Saincte Croix, laquelle esglise
ycelle saincte Baupheur avoit faict faire et fondee, auquel lieu son
sainct corps reposoit et selebrerent sollempnellement la messe a grand
devocion. Et ycelle saincte abbesse admonnesta tout le clergé, hommes
et fames, qu'ilz vousissent prier devostement et humblement Nostre
Seigneur qu'ilz pussent deffouyr le sainct corps de la ou il estoit
enterré et que ilz le pussent atoucher de leurs propres mains et porter
du lieu ou il estoit en ung aultre lyeu.

Quant la sollempnité de la messe fut celebree a sains sonnans et a
grand letanie,vindrent au tumbeau d'icelle saincte mere. Et
l'abbesse avecquez toute la compagnie ce mirent en terre en oraysons et
prieres envers Nostre Seigneur qui oyt tous ceulx qui de bon cueur le
prient que il les fist dignes de parfaire ce qu'ilz avoient encommencé et
que il leur donnast grace qu'ilz pussent remuer le sainct corps.
L'abbesse, laquelle resplendissoit toute de la grace de Dieu, commanda
a descouvrir le tumbeau ou le sainct corps de madame saincte
Bauptheur gisoit. Et yceulx, ayans grand paour en aprochant du
tonbeau, commencerent a deffouyr et quant ilz eurent la terre gectee de
la fosse, ilz trouverent ung serqueul ou son sainct corps gisoit. Si firent
tant qu'ilz le leverent en hault sur la terre et le tirerent hors de la fosse.
Aprés ce que il fut tiré, ycelle saincte abbesse et tous ceulx qui la
estoient rendirent graces a Dieu et souffrit que tous les assistans vissent
celuy tresor tant desiré et que ilz l'adorassent avecquez grand
reverence. Et quant ilz l'eurent adoré, tendirent les mains au
ciel et a grand joye batoyent leur coulpe en retournant au lieu
dont ilz estoient venus, louant et glorifiant Nostre Seigneur qui
guerdonne lez justes et donne remuneration et loyer selon ce qu'ilz ont
desservy et qui ce deigne magniffier en terre par la demonstration de
sez signes. La bonne abbesse, ainssi acompagnee de plusieurs bones
pucelles religieuses avecquez les prebstres et clergé estant en prieres et
oraysons continuellement, en chantant louenges jour et nuyt devant le
precieulx corps madame saincte Bauptheur, fist assavoir a l'evesquez de
Paris toutes sez choses, lequel en eut moult grand joye et de la grand
joye qu'il en eut luy fut advys que luy seul translatoit le sainct corps en
une aultre esglise.

La bone abbesse voullut demonstrer a ceulx qui illecquez
venoient combien madame saincte Bauptheur avoit de merite en la
compagnie des sainctz a cause qu'elle resista aux temptacions de
l'ennemy d'enfer et aussy a la chair et au monde. En ycelle abbaye
avoit une sainctereligieuse laquelle servoit Dieu
devottement. Il advint qu'elle fut tres griefvement mallade et avoit esté
en telle perplexité par long temps tellement qu'elle ne ce povoit ayder
de nultz de sez membres et convenoit qu'elle fust portee par aultry,
c'elle voulloit en aulcung lieu aller. Icelle fut portee par l'ayde dez
seurs en l'esglise ou le corps madame saincte Bauptheur reposoit,
laquelle ce mist la moult longuement en orayson, et pria Nostre
Seigneur en plorant, et quant elle eut finé son orayson, elle ce leva
toute sayne. En telle maniere receut sancté celle religieuse par lez
meritez et intercessions de madame saincte Bauptheur.

Ung floybe homme estoit qui avoit non Bauldrat, lequel estoit
moult deffectueulx et impotent et tout contrefaict de ses membres
tellement que lez tallons luy tenoient pres le siege. Il pria qu'il fut
porté devant le corps madame saincte Bauptheur, si que par la pitié de
Nostre Seigneur luy voulsist departir de sa grace et misericorde par les
prieres et intercessions de sa glorieuse amye madame saincte
Bauptheur. Le povremallade deffectueulx et contrefaict de
membres recouvra santé et chemina droictement et sez membres furent
situez et remys, dont Dieu soit loué et madame saincte Bauptheur.
Adonc s'en retourna le povre homme en sa maison magniffiant et
gloriffiant le sainct non de Dieu et en rendant graces a madame saincte
Bauptheur en disant :« Saincte dame, quant tu estois en terre, tu
norrissois et soustenois les povres et maintenant que tu regnes au ciel
avecquez Dieu, nostre createur, tu donnes aux mallades santé et
garison. Tu les norrissois en terre de viandes corporelles, maintenant
tu lez confortes espirituellement et donnes santé a ceulx qui te
requierent et ont devocion a toy. Hee, vraye benoiste, bien euree, ta
haultesse pardurable donne grace a ceulx qui demeurent au service
Nostre Seigneur. »

Ceulx qui estoient illecquez ce rejouyssoient de sez miracles et
le magnifestoient a tous ; xvij jours dura le pelerinage en ce sainct lieu.
Les sainctz miracles furent manifestés et declarés au tres
debonnayre roy Louys de France. Et dedans son palays a ses princes et
a tous ceulx qui chevochoient avecquez luy furent manifestés les
miracles ; si en furent moult joyeulx et en rendirent graces et louenges
a Nostre Seigneur. Iceluy roy Louys, desirant avoir la grace madame
saincte Bauptheur et estre aydé par sez merites et intercessions, luy
donna une ville que on apelle Coullons et toutes sez apartenances et ce
fut le jour de la translacion de son corps en telle maniere que ceulx qui
servoient en celle abbaye en eussent ayde a leur soustenances en priant
le roy du ciel pour l'estat de l'empire, pour la paix, pour la santé de
luy, de sa fame et de sez enfans.

Le xlviije jour puys que le corps sainct fut deffouy de terre selon
la priere de la saincte abbesse, le sainct evesque qui estoit apellé
Eubrach, qui en yceluy temps gouvernoit le siege de la cité de Paris,
vint illec a grand compagnie de clers, et fut receu de celle saincte
abbesse et luy requist amyablement- ja çoyt ce qu'il avoit
ouy par avant - la multitude des miracles que Nostre Seigneur faisoit
par madame saincte Bauptheur. Le sainct evesque ce mist devant le
sainct corps et regarda les miracles de Dieu en ceulx qui avoient leur
santé restoree et en rendit graces a Dieu le tout puissant. Or voyés
combien grand merite avront au ciel ceulx qui tousjours l'aymeront de
cueur pur et nect et qui garderont ses commandemens!

Lors vint le sainct evesque avec tout l'ordre des clers et des
sainctes vierges devant le sainct corps et ce mist en orayson, et aussi
firent tous et toutes, et leur dict qu'ilz priassent Dieu que il leur fut en
ayde et qu'il leur octroyast qu'ilz peussent porter d'illec le sainct corps
de sa tres loyalle servante. Quant ilz eurent finé leur orayson, vindrent
au sainct corps en grand crainte et l'aporterent a grandz louenges a
l'eglise Nostre Dame, laquelle esglise dame Gille parfist et la
myrent dignement derriere le grand hostel, ou Nostre Seigneur
par le merite de madame saincte Bauptheur faict tous les jours grandz
miracles. Lez aveugles recouvrent veue, les sours oyent, lez
contrefaictz vont droict et ceulx qui sont traveillez de diverses
malladies reçoyvent santé, ceulx qui sont plains de l'ennemy et hors du
sens sont curez et finablement, quicunquez la prie pour aulcune
necessité, sachés vrayement qu'ilz ont ce qu'ilz demandent.

Quant l'evesque de Paris s'en fut retourné a grand joye a son
siege, la saincte abbesse print conseil par la grace de Nostre Seigneur
que, puys que la mere estoit d'illec ostee, que la fille, nommee
Radegonde, dust estre illec mise, laquelle trespassa de ce siecle au vije
an de son aage ; pour laquelle, si comme nous trouvons en sa
saincte vie, pria Nostre Seigneur devant l'heure de samort
qu'i luy plust l'oster de ce monde, car elle preveoyt les maulx du siecle
et pour ce prioit qu'elle ne fust enlacee des maulx d'iceluy, mais ainssi
qu'il luy avoit donné petit corps et ame necte, la print pure sans tache
de peché et qui la mist avec la conpagnie des sainctez vierges a
demourer sans fin. A bon droict est a louer en ses choses la saincte
abbesse Hegilvych et doibt estre tenue en grand honneur et louee de
tous ceulx qui lisent sez choses, quant par la grace de Dieu fut inspiree
que ne lessast plus longuement telle marguerite mussee et couverte en
terre, mais ostee de terre, la montrast a tous et la mist en tel lieu ou
eust louange a tousjours.

Le jour de la translacion madame saincte Bauptheur est celebree au
vje jour des kallandes d'avril. Laquelle se esjouyt avec Nostre Seigneur
Jhesu Christ et tous les benois sainctz au royaulmeceleste
sans fin.

Amen.
